Vilhelm Már Þorsteinsson er forstjóri Eimskipafélags Íslands . Hagnaður Eimskips á þriðja ársfjórðungi jókst um 12,5% frá sama tíma fyrir ári , eða úr 6,3 milljónum evra , í 7,1 milljón evra , eða sem samsvarar 964 milljónum íslenskra króna . Jókst hagnaðurinn á sama tíma og tekjurnar lækkuðu milli ára um 5,3% , eða 9,6 milljónir evra frá sama ársfjórðungi 2018 og námu þær nú 172,5 milljónum evra . Félagið segir ástæðuna minni innflutning til Íslands og minni útflutnings í júlí og ágúst frá Íslandi og Færeyjum . Framlegð jókst hins vegar í flutningsmiðlun milli landa þrátt fyrir ríflega 10% samdrátt . EBITDA félagsins nam nú 22,7 milljónum evra sem er nærri 29% aukning frá sama tíma fyrir ári , þegar hún nam 17,6 milljónum evra . Launakostnaður félagsins lækkaði milli ára um 5,3% og annar rekstrarkostnaður lækkaði um 6,0% . Handbært fé frá rekstri tímabilsins var neikvætt um 1,7 milljónir evra , en var jákvætt um 10,6 milljónir evra í lok sama ársfjórðungs 2018 . Eiginfjárhlutfallið lækkað í 45% Eigið fé félagsins dróst saman um 2,2% á síðustu 12 mánuðum , úr 242,5 milljónum evra í 237,1 milljón evra , meðan skuldirnar jukust um 17,8% , úr 245,4 milljónum evra í 289 milljónir evra . Þar með hafa eignir félagsins aukist á árinu um 7,8% , úr 487,9 milljónum í 526,1 milljón evra , meðan eiginfjárhlutfallið hefur lækkað úr 49,7% í 45,1% . Ef horft er til fyrstu níu mánuða ársins nam hagnaður tímabilsins 7,2 milljónum evra , samanborið við 9,3 milljónir evra á sama tímabili fyrir ári . Tekjurnar lækkuðu hins vegar um 1,2% ef horft er á þetta tímabil , eða 6,3 milljónir evra . EBITDA nam 56,7 milljónum evra , samanborið við 39,8 milljónir evra fyrir sama tímabil á síðasta ári sem er 4,1% aukning milli ára . Lokuðu í Belgíu og Murmansk Vilhelm Már Þorsteinsson , forstjóri Eimskipafélags Íslands , segist heilt yfir sáttur við afkomu Eimskips á þriðja ársfjórðungi og að fyrstu níu mánuðirnir séu í samræmi við væntingar , þrátt fyrir minni innflutning . „ Ég er ánægður að sjá EBITDA og hagnað af flutningsmiðlunarstarfseminni aukast milli ára þrátt fyrir að magn hafi dregist saman vegna aflagðrar starfsemi og spennu í alþjóðaviðskiptum , “ segir Vilhelm Már , en hann segir jafnframt að afkoman af alþjóðlegri starfsemi hafi verið í samræmi við væntingar . „ Starfsemin okkar í Noregi hélt áfram að bæta afkomu sína í kjölfar ýmissa hagræðingaraðgerða fyrr á árinu og Trans-Atlantic flutningar hafa vaxið um tveggja stafa tölur á árinu 2019 sem hefur haft jákvæð áhrif t.d. á starfsemi okkar í Norður Ameríku . Á þriðja ársfjórðungi var tekin ákvörðun um að loka skrifstofu Eimskips í Belgíu og sameina hluta af starfseminni við skrifstofu Eimskips í Rotterdam . Þessi aðgerð leiðir af sér fækkun um 11 starfsmenn . Einskiptisgreiðsla fellur til vegna þessa á fjórða ársfjórðungi 2019 , en áætlað er að breytingarnar leiði til lækkunar rekstrarkostnaðar um 0,3 - 0,4 milljónir evra á ársgrundvelli þegar til framtíðar er litið . Skrifstofu okkar í Murmansk var lokað á þriðja ársfjórðungi og ábyrgð á þjónustu við svæðið var færð til Sortland í Noregi . Að auki höfum við sameinað nokkrar aðrar skrifstofur á árinu 2019 . Þetta er í samræmi við vegferð félagsins um aukna samþættingu og áherslu á kjarnastarfsemi . “ Starfsmenn fækkað um 55 á árinu Jafnframt er Vilhelm Már ánægður með að sjá góðan árangur á Innanlandssviðinu þrátt fyrir minna magn innflutnings og kólnun í hagkerfinu . „ Samþættingar og skipulagsbreytingar eru að skila sér í hagræðingu sem sést t.d. bæði í lægri kostnaði stjórnunareininga og í starfseminni almennt . Launakostnaður lækkaði um 4,7 milljónir evra samanborið við fyrstu níu mánuði ársins 2018 , en þar af eru 3,4 milljónir evra vegna samþættingarverkefna . Starfsmönnum hefur fækkað um 55 á árinu og eru nú 1750 talsins , “ segir Vilhelm Már . „ Nýtt gámasiglingakerfi var kynnt í október . Með einfaldara siglingakerfi og stærri skipum munum við geta bætt þjónustu og áreiðanleika siglingakerfisins ásamt því að lækka fastan rekstrarkostnað . Markmiðið um lækkun rekstrarkostnaðar með nýju siglingakerfi , þar með talið með samstarfinu við Royal Arctic Line , er á bilinu 7 - 9 milljónir evra á ársgrundvelli . “ Samstarfið við Royal Arctic Line tefst vegna bilunar Hann segir þó að samstarfið muni frestast nokkuð vegna bilunar í Brúarfossi , annarri nýsmíðinni , í prufusiglingu , og er nú gert ráð fyrir að það hefjist á öðrum ársfjórðungi 2020 . „ Við búumst við því að fá Dettifoss afhentan á fyrsta ársfjórðungi og Brúarfoss á þriðja ársfjórðungi 2020 . Félagið á í samningaviðræðum við skipasmíðastöðina í Kína varðandi næstu skref og tafabætur vegna seinkunar á afhendingu , “ segir Vilhelm Már . „ Að lokum má nefna að við kynnum nú markmið um framtíðar fjármagnsskipan félagsins og þriggja ára fjárfestingaáætlun . Okkar markmið er að viðhalda eiginfjárhlutfalli nálægt 40% og hóflegu skuldsetningarhlutfalli sem væri 2 - 3 sinnum nettó vaxtaberandi skuldir á móti EBITDA . Markmiðið með þessu er að auka gagnsæi og fyrirsjáanleika og þar með auka þjónustu við fjárfesta og greinendur á markaði . ”